NAKON Zagreba, Splita i Dubrovnika sukob lokalnih taksista i vozača Ubera prelio se i na ulice Pule, i to tijekom ovog vikenda, kada se u tom gradu održava festival elektroničke glazbe Dimension.

Ovo nije prvi put da mediji pišu o sukobu konkurentskih vozača u Puli.

Naime, početkom srpnja, kad je Uber prvi put stigao u Pulu, skupina od 15-ak taksista napala je uberovce na parkiralištu jednog trgovačkog centra.

Čini se da je stvar u posljednja tri dana kulminirala zbog dolaska većeg broja vozača Ubera.

"Lokalni taksisti tuku, uništavaju vozila Uber vozača"

Na adresu redakcije Indexa tako su stigla dva mejla u kojima se opisuju navodni napadi i postupanje prema uberovcima te fotografije oštećenih vozila.

U jednom nam čitatelj javlja kako je u Puli rat te kako lokalni taksisti tuku vozače Ubera i uništavaju njihova vozila. Dodaje i kako su vozači Ubera pod velikim pritiskom.

"Rat u Puli.....lokalni taxisti tuku, uništavaju vozila Uber vozača....vozači pod velikim pritiskom", stoji u prvom mejlu u kojem se još i navodi da su neki od vozača završili u bolnici.

Policija je dobila preko deset prijava, no nema nikakvih reakcija

U drugom mejlu, koji potpisuje jedan vozač Ubera, stoji kako njegove kolege presreću nasred ceste, napadaju ih prilikom preuzimanja stranaka te kamenjem, palicama i šakama oštećuju vozila.

Kao dokaz ovaj vozač Ubera poslao nam je i fotografije auta - jednog kojem je razbijeno prednje staklo i tri kojima je probušena guma.

Ovaj vozač Ubera tvrdi i kako je policija dobila preko deset prijava, no nema nikakvih reakcija.

"Redari prebacuju na policiju, policija na redare i sjede u autu i gledaju kako pulski taxisti voze kao manijaci po Fazanskoj cesti dok Uber vozila zaustavljaju i svakodnevno po par puta pregledavaju detaljno sve papire", stoji u mejlu.

Tekst se nastavlja ispod oglasa

Policija negira konstantan sukob taksista, no samo jutros imali su nekoliko prijava

Iz PU istarske tvrde kako se ne može govoriti o konstantnom sukobu vozača taksija na području grada Pule.

"Tijekom osam mjeseci ove godine zabilježili smo nekoliko događaja u kojima su sudionici vozači taksija, a uglavnom je riječ o narušavanju javnog reda i mira i prijetnjama", stoji u odgovoru PU istarske u kojem su nam naveli i prijave koje su danas zaprimili:

1. Uništen Citroen zagrebačkih registracijskih oznaka

Jutros oko 5:30 u Ulici Puntižela u Puli nepoznate osobe zaustavile su i oštetile taksi Citroen, zagrebačke registarske oznake, kojim je upravljao 53-godišnjak te su napravile materijalnu štetu od više tisuća kuna.

2. Uništen retrovizor taksija

Osim ovog događaja, pulska je policija jutros oko 5:20 zaprimila dojavu taksista da mu je nepoznata osoba u Štinjanu oštetila retrovizor na automobilu Citroenu Elysse, zagrebačke registarske oznake, kojim obavlja usluge taksi-prijevoza. Oštećeni nije pristupio u policijsku postaju kako bi podnio prijedlog za kazneni progon.

3. Sukobila se dva vozača taksija

Također oko 6:20 u Ulici Puntižela javni red i mir narušavali su 36-godišnjak i 33-godišnjak, oba vozači taksija. Događaj je prijavio mlađi muškarac koji je u fizičkom sukobu ozlijeđen, a težina njegovih ozljeda još nije poznata. Kriminalističkim istraživanjem utvrđeno je da su se muškarci prvo verbalno, a potom i fizički sukobili te se protiv obojice podnosi optužni prijedlog zbog prekršaja iz Zakona o prekršajima protiv javnog reda i mira.

4. Pored ulaza na Dimensions festival sukobilo se više taksista

Osim ovih događaja, pulska je policija u 4:55 zaprimila dojavu da se u Štinjanu pored ulaza na festival elektronske glazbe više taksista fizički sukobilo, no policijska ophodnja nije potvrdila istinitost dojave.

